text: ২০১	পঠিত ০ ... ১৪:০৬, সেপ্টেম্বর ০৭, ২০২১
  করোনাভাইরাস সংক্রমণের কারণে (নাকি শিক্ষা মন্ত্রণালয় ও প্রশাসনের অদক্ষতা ও অবহেলার কারণে?) প্রায় দেড় বছর শিক্ষাপ্রতিষ্ঠান বন্ধ থাকার পর ১২ সেপ্টেম্বর থেকে আবারও খুলেছে স্কুল-কলেজ। তৎপরতা বেড়ে গেছে শিক্ষার্থী থেকে শুরু করে তাদের অভিভাবকদের ভেতরও। দীর্ঘ বিরতিতে ক্ষুদে শিক্ষার্থীদের পড়ালেখার কী অবস্থা জানতে চেয়ে এক আশ্চর্য ঘটনার মুখোমুখি হন eআরকির বগুড়া প্রতিনিধি। দেড় বছরে বর্ণমালা ভুলে গেছে ষষ্ঠ শ্রেণীর এক শিক্ষার্থী!
  বগুড়ার ক্যান্টনমেন্ট পাবলিক স্কুলের ষষ্ঠ শ্রেণীর ছাত্র (ছিল) তানজিম ভূইঞা (১১)। এ বছর সব ঠিকঠাক থাকলে সেভেনে ওঠার কথা থাকলেও এই পরিস্থিতিতে বিভ্রান্ত অবস্থায় আছে তানজিমের পরিবার। জানা গেছে, সে বাংলা কিংবা ইংরেজি কোনো অক্ষরই চিনতে পারছে না। বিগত বছরগুলো কোন পড়া কিংবা তথ্যও তার স্মৃতিতে নেই। নামতা, যোগ বিয়োগ, গুণ-ভাগ সবকিছুই তার কাছে নতুন।
  তানজিমের বাবা জানান, 'ছেলেটার এমন হলো কেন কিছুই বুঝতে পারছি না। অনেকবার পড়তে বসতে বলেছি এই দেড় বছরে। একবারও বই খুলে বসেনি! এখন আবার প্রথম থেকে শুরু করতে হবে!'
  এদিকে তার মা কাঁদতে কাঁদতে জানান, 'ও খুব ভালো ছাত্র না হলেও খারাপ ছাত্রও ছিলো না। ওর প্রিয় সূত্র ছিলো হাফ ইন্টু ভূমি ইন্টু উচ্চতা। সামান্তরিক, বর্গক্ষেত্রও ভালো আঁকতো। ও সব ভুলে গেছে, কোনোভাবেই বিশ্বাস করতে পারতেছি না। কোথায় এবার এলাকার বড় হাইস্কুলে ভর্তি হওয়ার কথা... স্কুল খুললে ক্লাস ওয়ানে ভর্তি করানো লাগবে এখন...'
  অঝোরে কাঁদতে থাকায় বাক্য শেষ করতে পারেন না তিনি। এদিকে এ বিষয়ে শিশু তানজিমের সাথে কথা বলতে চেষ্টা করা হলে সে রাজি হয়নি। 'এসো বর্ণমালা শিখি' বই হাতে বেশ কয়েকবার তাকে ঘোরাঘুরি করতে দেখা গেছে। আচার আচরণ এবং হাসিখুশি ভাব থেকে জানা যায়, ক্লাস পরিবর্তন নিয়ে তার কোনো আক্ষেপ নেই। কারণ আগের কোনো সহপাঠী বা বন্ধুর চেহারাও তার মনে নেই।
  তবে ছেলের মতো এত সহজে মেনে নিতে পারছেন না তানজিমের মা। তিনি জানান, 'কত পরিচিত ভাবী ছিল... একসাথে সিঙ্গারা সমুচা খাইতাম... আড্ডা দিতাম... এখন নতুন ভাবীদের সাথে সময় কেমন কাটবে কে জানে! খুব টেনশনে আছি...'